"SETSWANA PUO YA GAE R-3 MOPHATO 3 SETSWANA PUO YA GAE DITLHOKEGO TSA KGWEDITHARO KGWEDITHARO 1 PUISO LE MEDUMOPUO NAKO E E TSHITSINTSWENG Bogolo jwa nako: Diura di le 4 metsotso e le 30 mo bekeng Bonnye jwa nako: Diura di le 5 mo bekeng DITENG/DIKGOPOLO/DIKGONO Ditirwana tsa medumopuo di dirwa gararo mo bekeng mo metsotsong e le 15. Boeletsa medumo ya noko e le nngwe le ditumammogo le ditumanosi tse di pataganeng tse di emelang modumo o le mongwe tse di rutilweng mo Mophato 2. Tlhalosa mosola wa ditlhaka tsa alefabete mo mafokong a a farologaneng, o etse tlhoko medumo e e farologaneng e e emetsweng ke tlhaka kgotsa ditlhaka tse di tshwanang, sekao, n mo go nama (nama ya nku) kgotsa n mo go nama (go nama maoto). Dira ka popo ya mafoko le ditirwana tsa temogo ka gangwe. Dirisa ditšhono go boeletsa medumo e e dirisitsweng mo ditirwaneng tse dingwe tsa puo. Sekao, mo puisokopanelong le mokwalokopanelo. Dirisa medumo go bopa mafoko a a tla peletiwang mo ngwageng otlhe. • Supa kamano ya modumo wa tlhaka le leina la tlhaka ya ditlhakanngwe • Lemoga ditumammogo tse di pataganeng tse di dumisiwang mmogo (tl, th, kg, ng) mo tshimologong le mo bokhutong jwa mafoko (th - tha-ga; ng-se-kgwe-ng; tlh - tlha-ge-ng; kg- kgo-ro-ng) • Lemoga ditumanosi tse di pataganeng tse di emelang modumo o le mongwe tse di rutilweng mo Mophato 2., Sk. ‘oa’, ‘ea’, ‘ee’, • Lemoga gore medumo mengwe e ka emelwa ke tlhopho ya mepeleto e e farologaneng, sekao: podi le pula • Lemoga medumo e e sa utlwaleng mo mafokong, sk. ‘o’ wa bobedi mo go ‘Pooe’ ga a utlwale; ‘u’ wa bobedi mo go ‘thuu’ ga a utlwale 'maaka' a wa bobedi ga a utlwale • Lemoga le go dirisa mafoko a a rumang mmogo mo dinokong sk. noka, roka, leka • Bopa mafoko a a nang le ditlhaka di le 3, 4, 5 o dirisa ditumammogo le ditumanosi tsa ditlhaka tse di pataganeng tse di dumisiwang mmogo tse di rutilweng mo kgweditharong e. • Kgaoganya ditlhaka le mafoko ka tatelano ya dialefabete • Peleta mafoko ka nepo o dirisa kitso ya medumopuo • Ithute go peleta mafoko a le lesome mo bekeng go tswa mo thutong ya medumopuo le tlotlofoko • Kwala dipolelo di le tharo tse dikhutshwane tse o di bilediwang ke morutabana Ditirwana tsa puiso tsa letsatsi le letsatsi Puisokopanelo ka ditlhopha Dithuto tsa phaposi yotlhe di dirwa gabedi go ya gararo mo bekeng mo metsotsong e le 15 o dirisa bonnye setlhangwa se le sengwe mo bekeng: morutabana a bontshe barutwanadikgato le barutwana botlhe. Kamuso nngwe le nngwe ya puisokopanelo, e tla nna le ntlha ya thuto e e totilweng go tswa mo go tse di latelang: dikgopolo ka ga mokwalo, diponagalo tsa setlhangwa, medumopuo, dipopego tsa puo, maano a go supa mafoko le go tlhaloganya go ya ka magato a a farologaneng - tshedimosetso ka tlhamalalo, thulaganyo sešwa, go itseela tshwetso, tlhatlhobo le kgatlhegelo. Dira sekao sa togamaano sa menwana e le metlhano mo monwana o mongwe le o mongwe o ka dirisiwang go emela togamaano e mmuisi a ka e dirisang go bona gore a ka buisa jang lefoko le le sa itsiweng le bokao jwa lona: barutwana ba netefatsa ka go botsa gore a lefoko le ba le ‘rarabololang’ le duma sentle, le lebega sentle le go tlhaloganyesega sentle. Simolola go ruta barutwana dikgato tse fa ba kopana le mafoko a ba sa a itseng. Puisokopanelo • Dirisa metlhala ya pono go bua ka ga setlhangwa sa ditshwantsho, sekao, leba setshwantsho mme lo tlotle ka seo se buang ka ga sona le gore se tserwe go tswa mo motsweding ofe. • Buisa ditlhangwa tse di godisitsweng tse di jaaka maboko, dibuka tse dikgolo, diphousetara le ditlhangwa tsa seileketeroniki/tsa khomphiuthara le barutwana botlhe (puisokopanelo). • Barutwana botlhe ba buisa buka le morutabana (puisokopanelo) mme ba tlhalosa ntlhakgolo le baanelwabagolo CAPS 105"